ET Euroopa Liidu Teataja C 248/26

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 248/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„GYULAI KOLBÁSZ” VÕI „GYULAI PÁROSKOLBÁSZ”

EÜ nr: HU-PDO-0005-0394-21.10.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Földművelésügyi és Vidékfejlesztési Minisztérium, Élelmiszerlánc-elemzési Főosztály (Põllumajanduse ja maaelu arengu ministeerium, toiduahela analüüsi osakond) Aadress: Budapest Kossuth Lajos tér 11. 1055 MAGYARORSZÁG/HUNGARY Tel +36 13014419 Faks +36 13014808 E-post: zobore@fvm.hu

2. Taotlejate rühm:

Taotlejate rühm geograafilise tähise GYULAI kasutamiseks.

Nimi: Gyulai Húskombinát Zrt. Aadress: Gyula Kétegyházi út 3. 5700 MAGYARORSZÁG/HUNGARY Tel +36 66620220 Faks +36 66620202 E-post: info@gyulahus.hu

Nimi: Csabahús Kft. Aadress: Békéscsaba Kétegyházi út 8. 5600 MAGYARORSZÁG/HUNGARY Tel +36 66443211 Faks +36 66441723 E-post: csabahus@csabahus.hu Koosseis: Tootjad/töötlejad ( X ) muu ( )

3. Toote liik:

Rühm 1.2. Lihatooted

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Gyulai kolbász” või „Gyulai pároskolbász”

4.2. Kirjeldus:

Vorst nimetusega „Gyulai kolbász” või „Gyulai pároskolbász” (edaspidi „Gyulai kolbász”) on valmistatud ungari suure valge lihasea, mangalitsa ja ungari lapaj tõugu sigade ristandite ning hämpširi, djuroki ja pieträäni tõugu sigade või nende ristandite vähemalt 135 kg-ni nuumatud isendite tükeldatud lihast ja kõvast pekist. Vorsti valmistamiseks vajalik sealiha kvaliteet tagatakse käsitsi konditustamise tehnoloogiaga, kus peaaegu kogu lihakeha töötlemise käigus on võimalik kõõlused põhjalikult eemaldada.

Vorst „Gyulai kolbász” on lihatoode, mis sisaldab vähemalt 15 % ilma sidekoeta valku ja koosneb 4–6 mm suurusteks tükikesteks peenestatud sealihast ja kõvast pekist, millega on paarikaupa täidetud sea peensool (viilutatava vorsti tootmisel veeauru läbilaskev tehissool) ning mis on maitsestatud soolaga, maheda ja terava paprikapulbriga, küüslaugu, pipra ja jahvatatud köömnetega; toodet on suitsutatud peamiselt pöökpuusuitsus ja kuivatades küpsetatud-konserveeritud.

Vorsti läbimõõt on 26–40 mm ja pikkus 18–26 cm, turustatakse paarikaupa või viilutatult. Vorsti kest on puhas, kahjustamata, ilma hallituseta, pealt veidi sõlmeline ja muhklik, punakaspruuni värvi ning läbi kesta kumavad pekitükid. Täidis on tihe, vetruv, hästi koospüsiv, hästi viilutatav. Vorsti lõikepinnal on näha vorstimassis ühtlaselt jaotunud 4–6 mm suurused liha- ja pekitükikesed. Vorst lõhnab mõnusalt suitsu ja maitserohtude järgi; tänu kasutatud maitseainete kooskõlale on vorstil harmooniline maitse ja aroom.

Vorsti kaubastatakse paarikaupa, vorsti ümber ulatuva sildiga varustatult; vorst võib olla pakendatud vaakumkilesse või säilituskeskkonda või paarikaupa pealetrükiga varustatud kilesse. Viilutamiseks toodetakse spetsiaalseid pikemaid vorstilatte, mis ei ole paarikaupa ja mis pärast kesta eemaldamist ja vorsti viilutamist kaubastatakse mitmesugustes kogustes säilituskeskkonda pakendatult.

Toote keemiline koostis:

Vee aktiivsus kõige enam 0,91 Vee-valgu suhtarv kõige enam 1,5 Rasva-valgu suhtarv kõige enam 2,7 Ilma sidekoeta valgu sisaldus vähemalt 15 % Naatriumkloriidi sisaldus kõige enam 5,0 %

4.3. Geograafiline piirkond:

Vorsti „Gyulai kolbász” toodetakse Gyula ja Békéscsaba linna halduspiirkonnas.

4.4. Päritolutõend:

Töötlemiskohta saabuvale toorainele ja lisaainetele antakse identifitseerimisnumber, mis märgitakse nii dokumentidesse kui ka tootmismaterjalile.

Valmistatav toode saab püsiva koodnumbri, mille abil on võimalik toodet kõikides tootmisetappides identifitseerida. Valmis toote identifitseerimiseks tuleb moodustada partiinumber, mis koosneb toote koodnumbrist ja tootmiskuupäevast. Teave nii tooraine kui ka lisaainete kohta kantakse tootmise dokumentatsiooni.

Partiinumber ja partii identifitseerimine selle alusel käib päevas toodetud koguste kaupa.

Pakendatud toote etiketil on märgitud pakendamise kuupäev või säilivustähtaeg. Selle abil on võimalik päeva pakendamisdokumentidest leida partii number.

Toimikutesse talletatud tõendusmaterjaliga tagatakse, et tagasiulatuvalt on võimalik leida teavet ükskõik millise valmistoote tootmise kohta.

4.5. Tootmismeetod:

Toode valmistatakse osutatud seatõugude ristanditest pärinevatest, ilma peata ja jalgadeta poolrümpadest eranditult käsitsi tükeldamise järel saadud reit, õlga, sõrgu, vaheliha, külge, selga ja kõhtu ning ilma näärmeteta kõva pekki kasutades.

Temperatuurini - 2 … 4 °C külmutatud või 0 …+ 7 °C jahutatud lihatükid ja temperatuuriga 0 …- 7 °C pekk peenestatakse masinaga 4-6 mm suurusteks tükikesteks ning lisatakse maitseained ja nitritsool. Sel moel saadud mass (mille temperatuur on 0 …- 4 °C) pritsitakse masinaga paarikaupa sea peensoolde või veeauru läbilaskvasse tehissoolde ning pannakse klambriga kinni.

Täidetud vorste suitsutatakse 2–3 päeva 20 °C ja suhtelise õhuniiskuse 90–70 % juures lehtpuu (eelkõige pöökpuu) halgudest tuld aeglaselt õhutades saadud suitsus.

Pärast suitsutamist lastakse vorste kuivades küpseda: kvaliteedivea (kooriku moodustumise) ennetamiseks määratakse küpsemise parameetrid nii, et aeglase kuivatamise käigus ei ületa toote tasakaalustatud suhtelise niiskuse ja ruumi suhtelise õhuniiskuse erinevus 4–5 %. Iseloomulik temperatuur on 16–18 °C; suhtelist õhuniiskust vähendatakse algsest 90–92 %-st järk-järgult 65–70 %-ni. Kuivatamist jätkatakse senikaua, kuni toote vee aktiivsus on 0,91; see protsess võtab aega umbes 14–16 päeva. Seejärel toimub järelküpsemine, mille käigus pakendatud kauba niiskusesisaldus ühtlustub, lõikepind tasaneb ja täidis muutub muredamaks, värv stabiliseerub looduslike maitseainete oksüdeerumisvastase mõju tõttu, ning nende omaduste ja maitse ümardumise tõttu eristub toode täiesti selliste toodete maitsest ja koostisest, mida kohe kaubastatakse.

4.6. Seos piirkonnaga:

Geograafilise piirkonna tutvustus Gyula ja Békéscsaba linnad asuvad madalal maal Alföldi tasandiku kaugosas. Alföldi tasandik on Ungari kõige madalamaid alasid ja asub merepinnast 87–88 m kõrgusel. Nagu mujalgi Alföldis on ka siin välja kujunenud mõõdukas kontinentaalne kliima. Ülekaalus on mandriline mõju, kuid aeg-ajalt tuleb mõjutusi ka Vahemerelt ja ookeanilt. Gyula ja Békéscsaba ümbruse maastikus ja kliimas annavad tooni jõed. Olulised on metsad, teiste hulgas ka Gyula lähikonnas asuv Mályvádi mets arvukate ürgsete puudega. Tänu soodsatele agroökoloogilistele tingimustele on selles piirkonnas teraviljakasvatusel ja loomakasvatusel ühtviisi pikad traditsioonid. Asjaolude soodsa kokkulangemise tõttu kujunes Gyula ja Békéscsaba vahetust ümbrusest 19. sajandi lõpul (1880. aastatel) Balkani poolt saabuvate ja Viini suunduvate kaubakaravanide tähtis puhkepaik. Eelkõige mõlemast suunast saabunud loomakauplejad tegid siin lühikesi puhkepeatusi, sest metsad ja jõed pakkusid ideaalseid võimalusi loomade puhkuseks, söötmiseks, jootmiseks ja pesemiseks. Linnas oli võimalik haigeid loomi tappa ja nende liha töödelda. See ja rohkearvuliste külaliste toitmine andis tööd ettevõtlikumatele lihunikele ja tõurastajatele ja nii pandi alus linna hilisemale lihatööstusele. Sealsed lihameistrid olid juba sajandi alguses väga asjatundlikud ja nii mõnedki neist viisid oma kaupu kodumaa ja rahvusvahelistele turgudele.

Vorsti „Gyulai kolbász” ajalugu ja kuulsus Tõelise rahvusvahelise kuulsuse sai vorst tänu József Balogh nooremale, kes 1910. aasta Brüsseli maailmanäitusel sai vorsti eest kuldmedali. József Baloghi asutatud ettevõttest kasvas välja suur pereettevõte. Vorsti „Gyulai kolbász” tööstuslikku tootmist seostatakse András Stéberli nimega. András Stéberl töötas alates 1912. aastast ühe aasta abilisena József Baloghi töökojas. Seal õppis ta vorsti „Gyulai kolbász” valmistamise võtteid. Vorstimeister András Stéberl viis oma tooted 1935. aastal Brüsseli maailmanäitusele. Väike paarisvorst „Gyulai kolbász” võitis seal kuldmedali. András Stéberl ostis Gyula südalinnas ettevõtte, kuhu rajas vorsti „Gyulai kolbász” ja teiste kuivvorstide tööstusliku tootmise. Sellest ettevõttest sai paikkonna üks suuremaid lihatööstusi, kuhu võeti tööle ka ümbruskonnast pärit oskustöötajaid. Pärast Teist maailmasõda, riigistamist ja ettevõtete kokkuliitmist jätkati vorsti „Gyulai kolbász” tootmist sajanditepikkust traditsiooni järgides ja tehnoloogia ja tehnika pidevas arengus, mida tõendavad arvukad aukirjad ja auhinnad. — 1910. aasta Brüsseli maailmanäitus, kuldmedal, aukiri; — 1935. aasta Brüsseli maailmanäitus, kuldmedal, aukiri; — õigus kasutada silmapaistva toote embleemi „Kiváló Áruk Fóruma”; — Foodapesti eduka toote auhind 2000; — Ungari toote (Magyar Termék) peaauhind 2001; — Ungari Kvaliteediseltsi auhind „Magyar Minőség Háza” 2001; — ekspordi arendamise eriauhind 2001. Lisaks ülalnimetatule tõendavad vorsti „Gyulai kolbász” kuulsust ka tema kohta üleriigilistes ja kohalikes ajalehtedes ilmunud arvukad artiklid.

4.7. Kontrolliasutus:

Nimi: Békés Megyei Mezőgazdasági Szakigazgatási Hivatal Élelmiszerlánc-biztonsági és Állategészségügyi Igazgatóság (Békési maakonna põllumajandusameti toiduahela ohutuse ja loomatervise osakond) Aadress: Békéscsaba Szerdahelyi út 2. 5700 MAGYARORSZÁG/HUNGARY Tel +36 66540240 Faks +36 66547440 E-post: karpatia@oai.hu

4.8. Märgistus:

—